b'\n_START_ARTICLE_\nDician\n_START_SECTION_\nParadician\n_START_PARAGRAPH_\nNajbolj\xc5\xa1i na\xc4\x8din za pripravo paradiciana (paracianogena) je segrevanje \xc5\xbeivosrebrovega(II) cianida. Pripravi se lahko tudi iz srebrovega cianida, srebrovega cianata, cianogenjodida ali cianur jodida in polimerizacijo diciana pri temperaturi 300-500 \xc2\xb0C v prisotnosti sledov ne\xc4\x8disto\xc4\x8d. _NEWLINE_Paradician s segrevanjem na 800 \xc2\xb0C pretvori nazaj v dician.  Struktura paradiciana je precej nepravilna z ve\xc4\x8dino ogljikovih atomov v  sp\xc2\xb2 stanju in lokaliziranimi podro\xc4\x8dji pi konjugacije.\n_START_SECTION_\nZgodovina\n_START_PARAGRAPH_\nDician je prvi sintetiziral Joseph Louis Gay-Lussac leta 1815, ki je tudi dolo\xc4\x8dil njegovo formulo in ga imenoval cianogen. Ime je sestavljeno iz gr\xc5\xa1kih besed \xce\xba\xcf\x85\xce\xb1\xce\xbd\xcf\x8c\xcf\x82 (kyan\xc3\xb3s) - moder  in \xce\xb3\xce\xb5\xce\xbd\xce\xbd\xce\xac\xcf\x89 (genn\xc3\xa1o) \xe2\x80\x93 ustvariti. Modra barva je starej\xc5\xa1ega izvora: vodikov cianid je namre\xc4\x8d prvi pripravil  \xc5\xa1vedski kemik Carl Wilhelm Scheele iz pigmenta prusko modro z idealizirano formulo  Fe\xe2\x82\x87(CN)\xe2\x82\x81\xe2\x82\x88. _NEWLINE_V 1850. letih so cianogensko milo za\xc4\x8deli uporabljati fotografi za odstranjevanje sledov srebra s svojih rok. V poznem 19. stoletju so ga za\xc4\x8deli uporabljati v industriji umetnih gnojil. \xc5\xa0e vedno se uporablja za sintezo nekaterih umetnih gnojil in kot stabilizator v proizvodnji nitroceluloze._NEWLINE_Dician je zelo strupen. Ko so ga leta 1910 s spektroskopsko analizo odkrili v repu Halleyjevega kometa, je na Zemlji zavladal strah pred zastrupitvijo, \xc4\x8de bi \xc5\xa1la Zemlja skozi njegov rep. Zaradi izjemno difuzne zgradbe repa bi prehod Zemlje skozenj vsekakor ostal brez posledic.\n_START_SECTION_\nVarnost\n_START_PARAGRAPH_\nDician je zelo strupen, tako kot anorganski cianidi, ker se zlahka reducira v cianid. Cianid zastrupi citokrom c oksidazo in s tem prekine celi\xc4\x8dno dihanje. Dician dra\xc5\xbei o\xc4\x8di in dihala. Vdihavanje lahko povzro\xc4\x8di glavobol, omotico, pove\xc4\x8danje sr\xc4\x8dnega utripa, slabost, bruhanje, izgubo zavesti, kr\xc4\x8de in smrt. Smrtni odmerek pri dihanju je 100-150 mg. To pomeni, da se pri koncentraciji 900 ppm smrtni odmerek dose\xc5\xbee po 10 minutah. _NEWLINE_Dician ustvarja med zgorevanjem v kisiku drug najbolj vro\xc4\x8d naravni plamen s temperaturo preko 4525 \xc2\xb0C.  Najbolj vro\xc4\x8dega ustvarja dicianoacetilen (N\xe2\x89\xa1C\xe2\x88\x92C\xe2\x89\xa1C\xe2\x88\x92C\xe2\x89\xa1N) -  4990 \xc2\xb0C.'